Больш за 10 год таму мая ініцыятыва палягала ў тым, каб пашырыць ужытак слова Belarus. Я і дасюль лічу, што мова змяняецца ўжыткам, а не рашэннямі моўнай камісіі, і ў сваіх перакладах і тэкстах паслядоўна ўжываю гэтую назву і яе вытворныя. Але вось беларускі ўдзельнік поп-гурта Dreamgale Майк Сэндэр нядаўна выступіў з ініцыятывай змяніць назву афіцыйным чынам. Гэта таксама вельмі добра - кожны робіць, што можа, і агульная справа ідзе наперад. Цяпер склалася дзіўная сітуацыя. З аднаго боку, Шведская акадэмія вырашыла ў наступным выданні свайго слоўніка ўжываць прыметнік belarusisk. З іншага, назва самой краіны застаецца ранейшай - Vitryssland. Па гэтым пытанні ўжо адбыліся два паседжанні спецыяльнай моўнай групы, але пакуль безвынікова.